b'\n_START_ARTICLE_\nDru\xc5\xa1tvo mrtvih pesnikov\n_START_SECTION_\nZa\xc4\x8detki\n_START_PARAGRAPH_\nZametki skupine segajo \xc5\xbee v jesen leta 1987. So\xc5\xa1olca v osmem razredu Borut Tiran in Bo\xc5\xa1tjan Kova\xc4\x8di\xc4\x8d sta pribli\xc5\xbeno isto\xc4\x8dasno dobila vsak svoj glasbeni instrument: prvi elektri\xc4\x8dno kitaro, drugi pa sintetizator. Za\xc4\x8dela se je rojevati ideja o skupini, vendar je bilo treba dobiti \xc5\xa1e bobnarja in basista. Borut, ki se je igranja na kitaro u\xc4\x8dil \xc5\xbee v glasbeni \xc5\xa1oli, je k sodelovanju povabil sedmo\xc5\xa1olca Simona \xc5\xbdi\xc5\xbeka, ki je ravno takrat za\xc4\x8del spoznavati bobnarske udarce pri svojem starej\xc5\xa1em bratu Primo\xc5\xbeu. Bo\xc5\xa1tjan je pripeljal Toma\xc5\xbea Koncilijo, ki je takrat \xc5\xbee obiskoval prvi letnik gimnazije in je poznal nekaj akordov na kitari, sicer pa igral flavto. Ker je bend potreboval basista, si je Toma\xc5\xbe sposodil bas kitaro v glasbeni \xc5\xa1oli in marca 1988 so fantje imeli prve vaje v gara\xc5\xbei pri Bo\xc5\xa1tjanu doma, prva skladba, ki je zazvenela izpod njihovih prstov, pa je bila Let it be (The Beatles). Skupina se je poimenovala Proteus. Kmalu se je izkazalo, da bo pevski mikrofon prevzel Borut. To so bili \xc4\x8dasi, ko je bil ves bend priklju\xc4\x8den na en kitarski oja\xc4\x8devalec. Kljub temu so koncertni debi fantje do\xc5\xbeiveli \xc5\xbee junija 1988, ko jih je med svojim nastopom na valeti na novome\xc5\xa1ki O\xc5\xa0 \xc5\xa0mihel na oder povabila skupina Peta avenija. Bolj\xc5\xa1i \xc4\x8dasi so napo\xc4\x8dili, ko je Bo\xc5\xa1tjanov o\xc4\x8de kupil \xc5\xa1estkanalno pevsko ozvo\xc4\x8denje. Tako se je \xc5\xa1e istega meseca ponudil prvi samostojni nastop, in sicer v gozdi\xc4\x8dku Ragov log sredi Novega mesta. Proteusi so na\xc5\xa1tudirali 15 priredb. V tem \xc4\x8dasu se je pojavila potreba po \xc5\xa1e enem kitaristu, ki bi zapolnil zvok skupine med Borutovim petjem. Fantje so k sodelovanju povabili Alana Vitezi\xc4\x8da. Bend je veliko nastopal, ime Proteus pa je postajalo znano po Novem mestu in okolici. _NEWLINE_Februarja 1989 se je Proteus udele\xc5\xbeil PIL-ovega tekmovanja mladih skupin v Postojni z lastno skladbo Sabina in s priredbo uspe\xc5\xa1nice ameri\xc5\xa1kih rockerjev Creedence Clearwater Revival Have You Ever Seen Rain. Osvojili so drugo mesto, Borut pa je dobil nagrado za najbolj\xc5\xa1ega pevca. Fantom se je vsaj navidez odprla pot navzgor. Nastopili so v Cankarjevem domu na podelitvi nagrad Vesele \xc5\xa1ole, igrali so v Gorici za zamejske Slovence, avgusta 1990 pa so jih povabili celo v Langenhagen pri Hannovru, kjer so uspe\xc5\xa1no nastopili v lokalnem klubu. Obenem so fantje ustvarjali tudi lastno glasbo, katere avtor in tekstopisec je bil Borut, vendar so na\xc5\xa1li oziroma zbrali denar samo za posamezne posnetke, ki so se potem vrteli na novome\xc5\xa1kem radiu Studio D._NEWLINE_Na dvajset ur trajajo\xc4\x8di avtobusni vo\xc5\xbenji domov iz Langenhagna je pri\xc5\xa1lo do prve resnej\xc5\xa1e prelomnice v \xc5\xbeivljenju benda. Alan, Borut, Bo\xc5\xa1tjan, Simon in Toma\xc5\xbe so sklenili, da si najdejo novo ime, ki bi bolj ustrezalo njihovemu glasbenemu ustvarjanju. Navdahnjeni od ogleda filma Dru\xc5\xa1tvo mrtvih pesnikov z Robinom Williamsom v glavni vlogi, ki opisuje razred srednje\xc5\xa1olcev, ki jim profesor knji\xc5\xbeevnosti odpre in poka\xc5\xbee nov svet samostojnega in samosvojega razmi\xc5\xa1ljanja, neukle\xc5\xa1\xc4\x8denega v kalupe vsakdanjega \xc5\xbeivljenja, so se enoglasno preimenovali v Dru\xc5\xa1tvo mrtvih pesnikov \xe2\x80\x93 DMP. Takoj so se oblikovale tudi prve kraj\xc5\xa1ave imena: Dru\xc5\xa1tvo mrtvakov, Mrtvaki, Mrtvi pesniki, Pesniki.\n_START_SECTION_\nIskanje (1991\xe2\x80\x931993)\n_START_PARAGRAPH_\nTudi z novim imenom so DMP veliko nastopali. 29. novembra 1991 so v novome\xc5\xa1ki \xc5\xa1portni dvorani Marof organizirali odmeven koncert s predstavitvijo lastne glasbe in ustvarjanja. Sledilo je \xc5\xa1e nekaj nastopov na ve\xc4\x8djih koncertnih odrih, ko je skupino nepri\xc4\x8dakovano zapustil bobnar Simon \xc5\xbdi\xc5\xbeek. Kriza je bila \xc5\xa1e ve\xc4\x8dja, ker je skupina ravno tedaj dobila ponudbo za nastop na open air festivalu Rock am See v Hannovru. Simon je pristal \xc5\xa1e na ta zadnji nastop in tako so se DMP-jevci znova zna\xc5\xa1li v Nem\xc4\x8diji in tudi tam predstavili svojo glasbo. \xc5\xbde pred tem so v ljubljanskem studiu Akademik posneli dve skladbi (Mestni Robin Hood in Vse reke te\xc4\x8dejo) ter v studiu Metro tri skladbe (Prvi Novome\xc5\xa1\xc4\x8dan, Pomlad narodov in Tvoj svet). _NEWLINE_V za\xc4\x8detku leta 1992 je bila na nate\xc4\x8daju za POP delavnico 1992 sprejeta Borutova skladba Ko te ni, s katero so DMP dosegli 5. mesto po oceni strokovne \xc5\xbeirije in naziv najbolj obetavne skupine. Na omenjeni POP delavnici je debitiral tudi novi bobnar skupine Marko Zajc. Avgusta istega leta se je bend odpravil v studio Luca v Novem mestu, da bi posnel svojo prvo kaseto, ki so jo poimenovali Iskanje in je iz\xc5\xa1la pri ZKP RTVS marca 1993. Kot koproducent in tonski mojster je s fanti sodeloval Toma\xc5\xbe Maras-Mot. Zadnje dni pred potekom roka za nate\xc4\x8daj za POP delavnico 1993 so se \xc4\x8dlani DMP spet odpravili v studio in posneli Alanovo skladbo Ko pri\xc5\xbege\xc5\xa1 nov dan, ki je nato postala zmagovalna skladba po izboru strokovne \xc5\xbeirije._NEWLINE_Omenjeni uspehi pa s seboj niso prinesli \xc5\xbeelenih rezultatov (beri: ve\xc4\x8d nastopov). V skupini se je pojavilo malodu\xc5\xa1je, zaostrili so se nekateri konflikti, kar vse je imelo za posledico, da je iz benda od\xc5\xa1el klaviaturist Bo\xc5\xa1tjan Kova\xc4\x8di\xc4\x8d. Preostali \xc4\x8dlani so k igranju povabili mladega Igorja Lumperta, danes enega vodilnih slovenskih jazzovskih saksofonistov, ki je takoj vnesel v skupino novega zanosa, vendar so vsi skupaj po skoraj enoletnem muziciranju (med drugim so DMP v tem \xc4\x8dasu tudi zmagali na rock festivalu Vipavska trgatev 1993) ugotovili, da se zna\xc4\x8dajsko ne ujemajo, in tako je tudi Igor sporazumno zapustil bend. Zamenjal ga je Mitja Bobnar, pa je tudi on kmalu odnehal zaradi osebnih obveznosti, ki mu niso dovoljevale posve\xc4\x8dati dovolj \xc4\x8dasa skupini. Alan, Borut, Marko in Toma\xc5\xbe so spoznali, da je za vse najbolj\xc5\xa1e, \xc4\x8de ostanejo kvartet, kar pa seveda ni prepre\xc4\x8devalo, da pri posameznih projektih ne bi sodelovali tudi drugi glasbeniki.\n_START_SECTION_\nOpus II (1993\xe2\x80\x931996)\n_START_PARAGRAPH_\nV obdobju po izidu kasete Iskanje (1993\xe2\x80\x931995) je nastalo precej novih skladb, ki se slogovno lo\xc4\x8dijo od prvega ustvarjalnega obdobja, hkrati pa nakazujejo prehod Dru\xc5\xa1tva mrtvih pesnikov v nove in druga\xc4\x8dne stilske usmeritve. Gre za bolj akusti\xc4\x8dno obarvano glasbo s poudarjenim ve\xc4\x8dglasnim petjem, pomemben element \xc5\xa1e vedno ostajajo kvalitetnej\xc5\xa1a besedila, sodelujejo pa tudi za tovrstno glasbo manj zna\xc4\x8dilni instrumenti (razli\xc4\x8dna tolkala, godala, flavta ...). Tako je po izboru najbolj\xc5\xa1ih skladb nastalo gradivo za nov album z naslovom OPUS II, na katerem je pet skladb: Ko pri\xc5\xbege\xc5\xa1 nov dan \xe2\x80\x9995, Ti in jaz, Ustavil bi svet, Vlak, ki mi povrne \xc4\x8das in Ko pri\xc5\xbege\xc5\xa1 nov dan \xe2\x80\x9993. Avtor prve, druge in pete je Alan Vitezi\xc4\x8d, tretje in \xc4\x8detrte pa Borut Tiran. Snemanje demo posnetkov je potekalo v za\xc4\x8detku leta 1995 v zasebnem improviziranem studiu Marjana Pirnarja (danes Festival Novo mesto) v Novem mestu, aprila pa so nato DMP material posneli v studiu Luca. Celoten projekt je produciral Janez Kri\xc5\xbeaj. Sredi snemanja je zbolel Borut, zato se je vsa stvar prenesla \xc5\xa1e v mesec maj, ko je bil material dokon\xc4\x8dno pripravljen za izdajo. Vendar ..._NEWLINE_Podjetje za ve\xc4\x8dpredstavne re\xc5\xa1itve T-media iz Novega mesta je ponudilo zanimiv projekt \xe2\x80\x93 oblikovanje multimedijskega programa, ki bi bil dodan glasbi in bi vseboval fotografije, video inserte, besedila in nekaj interaktivnih efektov. Predlog je bil sprejet, kar je izid plo\xc5\xa1\xc4\x8de prestavilo \xc5\xa1e za skoraj slabo leto. Opus II je iz\xc5\xa1el aprila 1996 kot prvi CD-PLUS v Sloveniji in vzhodni Evropi in takrat eden redkih na svetu. Termin ozna\xc4\x8duje posebno zdru\xc5\xbeitev glasbenega in \xe2\x80\x9cskritega\xe2\x80\x9d ra\xc4\x8dunalni\xc5\xa1kega softverskega dela, zato ne govorimo o CD-ROMU, saj CD-predvajalnik ne bere ra\xc4\x8dunalni\xc5\xa1kega dela in je zato zagotovljena 100-odstotno varna reprodukcija tako na radijih kot na doma\xc4\x8dih avdio napravah.  _NEWLINE_Skupina je v Piranu posnela tudi odmeven videospot za skladbo Ti in jaz v produkciji Kobe studia iz Ljubljane. V njem sta nastopili supermodel Lili Ge\xc4\x8dek in manekenka Polona Lumpert. Spot je re\xc5\xbeiral Tibor Ogrizek, snemal pa Rajko Bizjak.\n_START_SECTION_\nPretresi in menjave (2003\xe2\x80\x932005)\n_START_PARAGRAPH_\nDru\xc5\xa1tvu mrtvih pesnikov se je na koncertih po izidu albuma 20:00 priklju\xc4\x8dil legendarni slovenski klaviaturist Davor Klari\xc4\x8d, ki je zvoku skupine dodal novo \xc5\xa1irino in zven. Zdelo se je, da bend ni \xc5\xa1e nikoli zvenel tako dobro, a kot se rado zgodi, so se med \xc4\x8dlani skupine za\xc4\x8dela tiha nesoglasja. Klju\xc4\x8dno vpra\xc5\xa1anje, ki se je zastavljalo \xc4\x8dlanom DMP-ja, je bilo: ali se vrniti k za\xc4\x8detni, povsem nekomercialni usmeritvi skupine ali nadaljevati s preverjeno uspe\xc5\xa1no formulo pisanja hitov, ob katerih lahko predstavi\xc5\xa1 tudi \xe2\x80\x9ezahtevnej\xc5\xa1e\xe2\x80\x9c skladbe. Skupina se je isto\xc4\x8dasno prvi\xc4\x8d zna\xc5\xa1la tudi v prime\xc5\xbeu zalo\xc5\xbeni\xc5\xa1ke hi\xc5\xa1e, ki se je za razliko od demokrati\xc4\x8dnega mnenja skupine zavzemala za lansiranje prete\xc5\xbeno lahkotnej\xc5\xa1ih uspe\xc5\xa1nic. Bend je bil prisiljen sklepati mnoge kompromise. V tak\xc5\xa1nem vzdu\xc5\xa1ju je novembra 2002 po zadnjem koncertu slovenske turneje 20:00 v novome\xc5\xa1kem klubu LokalPatriot skupino zapustil eden od ustanovnih \xc4\x8dlanov Borut Tiran._NEWLINE_Kljub temu so preostali trije \xc4\x8dlani nadaljevali z delom. Nastajale so nove skladbe in fantje so se redno dobivali na vajah. Obenem je v zraku visela potreba po kitaristu ali celo klaviaturistu, ki bi zapolnil vrzel, nastalo po Borutovem odhodu. Po ve\xc4\x8d neuspelih kombinacijah so v za\xc4\x8detku leta 2004 DMP-jevci k sodelovanju povabili some\xc5\xa1\xc4\x8dana Jerneja Zorana, odli\xc4\x8dnega kitarista, ki se je kot mladostnik kalil v ve\xc4\x8d novome\xc5\xa1kih bendih (Minister Gregor, Mad\xc5\xbears), nato osnoval rockovski Jernej Zoran trio (JZ3o) in obenem sodeloval s posavskimi Tunkami, rockabiliji Lucky Cupids ter imel za sabo tudi nekaj lastnih avtorskih projektov (npr. Avgustovski kosci). Fantje so se odli\xc4\x8dno ujeli in Jernej je v Dru\xc5\xa1tvo mrtvih pesnikov vnesel tisto, kar so mnogi pri bendu pogre\xc5\xa1ali: tr\xc5\xa1i kitarski zvok in ob\xc4\x8dasne solisti\xc4\x8dno-ritmi\xc4\x8dne prese\xc5\xbeke.\n_START_SECTION_\nKrog (2010\xe2\x80\x932014)\n_START_PARAGRAPH_\nMaterial za novi, \xc5\xa1esti avtorski album so DMP za\xc4\x8deli snovati kot trio, vendar se je kmalu pokazala potreba po novem kitaristu. Na\xc5\xa1li so ga dobesedno na drugem koncu sveta, saj se je prav tedaj mudil na Japonskem. Peter Dekleva (Adam, Sre\xc4\x8dna mladina, Gu\xc5\xa1ti ...) se je takoj vklopil v delo skupine in s svojim zna\xc4\x8dilnim kitarskim slogom dal prepoznaven pe\xc4\x8dat nastajajo\xc4\x8demu albumu Krog. Osnovna ideja projekta je bila ob 20-letnici delovanja skupine reciklirati nekaj najbolj znanih, pa tudi manj znanih skladb skupine in jih z novimi, sodobnimi aran\xc5\xbemaji posneti na novo. ZKP RTVS je pokazala zanimanje za projekt in tudi snemanje je zato potekalo poleti 2010 v televizijskem Sinhro studiu pod producentsko taktirko \xc5\xbdareta Paka. Plo\xc5\xa1\xc4\x8da je iz\xc5\xa1la 20. 10. 2010, istega dne pa so DMP izvedli odmeven promocijski koncert v ljubljanskem Kinu \xc5\xa0i\xc5\xa1ka, kjer se jim je kot koncertni klaviaturist pridru\xc5\xbeil Bo\xc5\xa1tjan Arti\xc4\x8dek in s katerim skupina izvrstno sodeluje \xc5\xa1e danes. Kasneje so bile lansirane povsem nove avtorske skladbe Rabm 2 (live-koncertni videospot), Pingvin in Nebo nad Berlinom (lyric video), med starej\xc5\xa1imi, ki so do\xc5\xbeivele slogovno preobrazbo, pa sta bili ve\xc4\x8dje medijske pozornosti dele\xc5\xbeni skladbi Pod oblakom (2010), ki se je zavrtela celo na ameri\xc5\xa1kem radiu v Tusconu v Arizoni, in V tvojih rokah (2010). Najve\xc4\x8djo uspe\xc5\xa1nico skupine Ti si vse je v aran\xc5\xbemaju Marijana Dovi\xc4\x87a na albumu posnel Slovenski oktet. Jeseni leta 2013 je skupina lansirala \xc5\xa1e skladbo Bojna \xc4\x8drta s pripadajo\xc4\x8dim videom, posnetim \xc5\xbee v \xc4\x8dasu albuma Vojna in mir, ki je zaokro\xc5\xbeila ve\xc4\x8dletni ciklus promocije novega materiala.\n_START_SECTION_\n25 (2015)\n_START_PARAGRAPH_\nJeseni 2015 je ob 25-letnici delovanja skupine iz\xc5\xa1el dvojni album 25, na katerega so DMP uvrstili svoje najve\xc4\x8dje uspe\xc5\xa1nice, pa tudi nekatere skladbe, ki so bile iz razli\xc4\x8dnih razlogov medijsko spregledane in bi si po mnenju \xc4\x8dlanov skupine zaslu\xc5\xbeile ve\xc4\x8djo pozornost javnosti. Skladbe so razvr\xc5\xa1\xc4\x8dene kronolo\xc5\xa1ko - od najnovej\xc5\xa1ih do starej\xc5\xa1ih. Posebnost sta dva povsem nova posnetka (Ple\xc5\xa1i z mano in Na polju zlomljenih besed), ki napovedujeta novo ustvarjalno obdobje skupine, ter originalna, \xc5\xa1e neobjavljena studijska posnetka skladb iz najzgodnej\xc5\xa1ega obdobja skupine (Mestni Robin Hood, Pomlad narodov). Na dvojnem albumu se tako nahaja 25 skladb, ki zaznamujejo dosedanje ustvarjanje banda, ter 2 nova singla (bonus), skupno 27 skladb iz opusa prek 70 objavljenih posnetkov skupine.'